**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

Проект

**Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г.** (обн., ДВ, бр. 101 от 2019 г.; изм. и доп., бр. 59 от 2020 г.)

**§ 1.** В чл. 13, ал. 4, т. 6 думите „Наредба № 26 от 2010 г. за специфичните изисквания за директни доставки на малки количества суровини и храни от животински произход (ДВ, бр. 84 от 2010 г.)“ се заменят с „действащата наредба, уреждаща директните доставки по Закона за храните“.

**§ 2.** В чл. 20 се правят следните изменения:

1. Алинея 1 се изменя така:

„(1) Допустими за подпомагане по мярка Г, дейност "Изследване на проби от хранителните запаси на пчелните семейства (мед, прашец) за остатъчни количества вещества от пестициди над пределните норми" са:

1. сдружения на пчелари, регистрирани по ЗЮЛНЦ в обществена полза;

2. признати групи и организации на производители на мед и пчелни продукти;

3. физически и юридически лица, регистрирани като земеделски стопани с пчелни семейства.“.

2. Алинея 3 се изменя така:

„(3) Разходите по ал. 2 се финансират, когато са изпълнени едновременно следните условия:

1. за кандидатите по ал. 1, т. 1 и 2:

а) сдружението на пчелари е осъществявало дейност минимум една календарна година преди датата на кандидатстване по дейността;

б) решение на компетентния орган за участие на сдружението на пчелари по дейността на мярката;

в) групите и организациите на производители на мед и пчелни продукти са признати по съответния ред от министъра на земеделието, храните и горите;

г) проектно предложение, което е получило утвърдено по образец от изпълнителния директор на БАБХ положително становище;

д) изискванията при вземането на проби са съобразно утвърдена със заповед от изпълнителния директор на БАБХ методика, която се публикува на интернет страницата на агенцията;

е) извършен е анализ на пробите от пчелен мед и прашец в акредитирани за дейността лаборатории;

ж) пробите са взети от пчелини, регистрирани по чл. 137 от ЗВД като животновъдни обекти;

з) пробите са изпратени с протокол за вземане на проби по образец.

2. за кандидатите по ал. 1, т. 3:

а) пчелинът е регистриран по чл. 137 от ЗВД;

б) пробата е взета съобразно утвърдена със заповед от изпълнителния директор на БАБХ методика, която се публикува на интернет страницата на агенцията;

в) пробата е изпратена с протокол за вземане на проби по образец;

г) извършен е анализ на пробата от пчелен мед и прашец в акредитирана за дейността лаборатория.“

**§ 3.** В чл. 35, ал. 4 накрая се добавя „и Решение за изпълнение (ЕС) 2021/974 на Комисията от 9 юни 2021 година за одобряване на изменените национални програми за подобряване на производството и предлагането на пазара на пчелни продукти, представени от държавите членки съгласно Регламент (ЕС) № 1308/2013 на Европейския парламент и на Съвета (ОВ, L 215 от 17.06.2021 г.)“.

**§ 4.** В Преходните и заключителни разпоредби се създава § 5:

„§ 5 (1) За дейностите по чл. 14, 19 и 20 пчеларската 2022 година се удължава за периода от 1 август 2022 г. до 31 декември 2022 г.

(2) При кандидатстване за подпомагане по дейностите по чл. 14, 19 и 20 за периода по ал. 1, чл. 10, ал. 2 не се прилага и разходите по чл. 41 следва да са извършени в периода от 1 август 2022 г. до 31 декември 2022 г.

(3) За дейността по чл. 14 размерът на финансовата помощ е до 9,80 лв. на пчелно семейство в периода по ал. 1.

(4) Кандидатите по чл. 20, ал. 1, т. 3 имат право на по една проба за периодите от 1 август 2021 г. до 31 юли 2022 г. и от 1 август 2022 г. до 31 декември 2022 г. за дейността по чл. 20.

(5) Срокът за подаване на заявление за плащане по чл. 37, ал. 1 за дейностите по чл. 14, 19 и 20, изпълнявани в периода по ал. 1, е до 15 януари 2023 г.

(6) Плащанията за дейностите по чл. 14, 19 и 20, изпълнявани в периода по ал. 1, се извършват между 16 октомври 2022 г. и 15 октомври 2023 г.

(7) Когато за дейностите по чл. 14, 19 и 20 няма определен бюджет в периода по ал. 1 не се извършва прием на заявления за подпомагане.“.

**§ 5.** В приложение № 1 към чл. 11, ал. 5 се правят следните допълнения:

1. В „Група I. От 20 до 50 броя пчелни семейства - в размер до 1500 лв.“ се създава т. 9:

„9. Вертикални сита:

√ материал на изработка: INOX (хромникел);

√ наличие или липса на електрическо подгряване;

√ устройство за регулиране на температурата на процеса (ако е наличен подгрев);

√ капацитет: дължина.“.

2. В „Група II. От 51 до 150 броя пчелни семейства - в размер до 2500 лв.“:

а) в т. 1 след думите „радиална, хордиална“ се добавя „касетъчна“;

б) създава се т. 12:

„12. Вертикални сита:

√ материал на изработка: INOX (хромникел);

√ наличие или липса на електрическо подгряване;

√ устройство за регулиране на температурата на процеса (ако е наличен подгрев);

√ капацитет: дължина.“.

3. В „Група III. Над 151 броя пчелни семейства - в размер до 3500 лв.“:

а) в т. 1 след думите „радиална, хордиална“ се добавя „касетъчна“;

б) създават се т. 12 и 13:

„12. Вертикални сита:

√ материал на изработка: INOX (хромникел);

√ наличие или липса на електрическо подгряване;

√ устройство за регулиране на температурата на процеса (ако е наличен подгрев);

√ капацитет: дължина.

13. Дозираща машина за пакетиране на пчелен мед:

√ контактните с меда и восъка повърхности са изработени от материали, допустими за контакт с хранителни продукти;

√ с вградена помпа с електрическо задвижване.“.

**§ 6.** В приложение № 2 към чл. 11, ал. 5 се правят следните допълнения:

1. В „Центрофуги“ след таблицата в т. 2 се създава т. 3 „Касетъчни“:

„3. Касетъчни

|  |  |  |
| --- | --- | --- |
| до 10 магазинни\* рамки вкл. | ел. задвижване | до 2950 лв. |
| от 11 до 16 магазинни\* рамки вкл. | ел. задвижване | до 3250 лв. |
| над 16 магазинни\* рамки | ел. задвижване | до 3500 лв. |

„

2. Накрая се създават таблици „Дозираща машина за пакетиране на пчелен мед“ и „Вертикални сита“:

„**Дозираща машина за пакетиране на пчелен мед**

|  |  |  |
| --- | --- | --- |
| с корпус от INOX | ел. задвижване | до 3500 лв. |

**Вертикални сита**

|  |  |  |
| --- | --- | --- |
|  | с подгряване | без подгряване |
| до 100 см дължина | до 2000 лв. | до 1200 лв. |
| до 150 см дължина | до 2100 лв. | до 1500 лв. |

“

**ЗАКЛЮЧИТЕЛНА РАЗПОРЕДБА**

**§ 7.** Наредбата влиза в сила от деня на обнародването ѝ в „Държавен вестник“.

**ПРОФ. Д-Р ХРИСТО БОЗУКОВ**

*Министър на земеделието, храните и горите*